בס"ד

פנחס – בנות צלפחד

\*השיעור לא עבר הגהה של הרב איתמר

תקציר שיעור-

השבוע נעסוק בסיפור של בנות צלפחד, נראה שכבר מהפתיחה של הסיפור ניתן הרבה משמעות למעמד ולבנות עצמן, ונשאלת השאלה למה? במה זכו הבנות? אחרי שמעיינים בבקשת הבנות אנחנו רואים באופן ברור שהבקשה שלהן היא לא על עצמן אלא אך ורק בשביל שמו של אביהן. כלומר הבנות לא רצו לדאוג לנחלה שלהן אלא שהשם של אביהן ישמר, ובאמת בזכות זה הן זוכות לא רק שיחוקק חוק שפותר את הבעיה אלא שגם שמן יוזכר בחוק זה בפירוט רב. לעומת זאת יש סיפור דומה של פסח שני ששם הטמאים מבקשים בשביל עצמם, ואכן החוק מחוקק אך הם לא זוכים ששם יוזכר כי בקשתם הייתה אישית ולא כללית. נסיים בדברי השפת אמת על ענוותן הגדולה של בנות צלפחד, וברעיון חינוכי שכדאי להשאיר מקום של בחירה כדי שיתאפשר צמיחה ובקשה מלמטה.

פרשת פנחס מלאה בנושאים שונים, ואנחנו נעסוק השבוע בפרשיית בנות צלפחד שמעלה הרבה שאלות מעניינות על הנהגת ה' בעולם. הפרשייה נפתחת במילים "ותקרבנה בנות צלפחד" מה המשמעות של המילה ו"תקרבנה"? בפרשייה הקודמת אנחנו קוראים על זמרי בן סלוא ש"מקריב" לעיני משה ולעיני כל ישראל עם האישה המדיינית, כלומר יש פה אקט מרדני במשה רבינו ובציווי שלו שלא להתקרב אל המדיינים. וגם אצלינו הביטוי הזה יכול להתפרש כביטוי של מרידה של בנות צלפחד במשה רבינו, אז האם יש פה שוב מרידה בהנהגה?

דבר נוסף שצריך לשים לב אליו זה הייחוס המפורט שלהן עד ליוסף, למה הוא נצרך? גם הפרט של שמותן של בנות צלפחד נראה לכאורה מיותר, למה אנחנו צריכים לדעת את שמותן?! עוד הפתיחה החשובה של "ואלה שמות" נראית מוגזמת.

"מחלה נעה חגלה מלכה ותרצה" – יכול להיות שאלו שמות של תנועות (מחול, תנועה וכו'), ואולי זה מרמז על האקטיביות של אותן בנות. (יוני גרוסמן).

הפתיחה מאוד ארוכה, יש תיאור מאוד נרחב כמו שראנו של הבנות ושמותן, וגם התיאור של הסיטואציה הרשמית שקוראת בפני כל העדה והנשיאים.

ואז הבנות מתחילות לדבר, והן מספרות על מות אביהן אבל גם התיאור של המוות שלו מתואר הפירוט רב. וכתוב על אביהן שלא מת בחטא קורח, ורש"י מפרש מה המשמעות-

**רש"י על במדבר פרק כז פסוק ג**

(ג) והוא לא היה וגו' - (שם קיח ספרי) לפי שהיו באות לומר בחטאו מת נזקקו לומר לא בחטא מתלוננים ולא בעדת קרח שהצו על הקב"ה אלא בחטאו לבדו מת ולא החטיא את אחרים עמו (שבת צו) רע"א מקושש עצים היה ור"ש אומר מן המעפילים היה:

רש"י מביא שיש כמה שיטות לסיבה שבגינה מת אביהן, אולי כמקושש אולי במעפילים, או שבכלל הכוונה שהוא לא החטיא אחרים.

הרמב"ן מביא פירוש קצת שונה-

**רמב"ן על במדבר פרק כז פסוק ג**

ודעתי בדרך הפשט, שאמרו ככה בעבור שחשבו שמשה רבינו היה שונא עדת קרח יותר מכל החוטאים שמתו במדבר, שהם היו הקמים כנגדו והכופרים בכל מעשיו, וחשבו אולי בשנאתו אותם יאמר אל יהי לו מושך חסד ואל יהי חונן ליתומיו יזכר עון אבותם אל ה' (תהלים קט יב יד), על כן הודיעוהו כי לא היה מהם ורמזו עוד שאינו במתי המגפות אבל במדבר מת על מטתו, וטעם כי בחטאו מת, אמרו מת במדבר בעונו שלא זכה ליכנס בארץ, או כדברי רבי יהודה הלוי המשורר ז"ל שפירש שהוא דבק עם ובנים לא היו לו, כאשר יאמר היום בעונות אירע כך וכך:

הרמב"ן אומר שלבנות צלפחד היה חשוב לומר שאביהן מת במדבר אבל לא ביחד עם כל החוטאים ומורדים, כלומר למקם את עצמם כמבקשות בקשה ולא כמורדות כמו שראינו שיכול להתפרש.

הבנות ממשיכות בבקשתן ואומרות "למה יגרע שם אבינו...", מה הן אומרות? בגלל החוק האלוקי הבנות שמתחתנות עם בנים משבט אחר הן גם עוברות לנחלה של שבט אחר, ובגלל שלאביהן אין בנים אז שמו יגרע מנחלתו. כלומר הבנות לא מבקשות על עצמן כי להן תהיה נחלה של בעליהן אבל הן מבקשות שלשם אביהן יהיה זכר.

משה מקריב את משפטן של הבנות לפני ה', כי לפי החוק האלוקי באמת אין תשובה, והוא כנראה השתכנע שהן לא מבקשות ממקום מרדני כמו שאביהן לא היה כזה וגם הן אינן מבקשות על עצמן.

תשובת הקב"ה מתחלקת לשניים, החלק הראשון עונה ספציפית לבנות צלפחד שהן מקבלות את נחלת אביהן. ורק לאחר מכן יש את החלק השני שהוא החוק אלוקי כללי שנחקק בעקבות הבקשה של בנות צלפחד. לכאורה היה אפשר לומר שלא חייבים את שני החלקים, היה אפשר רק לתת את הנחלה לבנות צלפחד בלי החוק הכללי ולפתור את הבעיה, או להיפך לחוקק את החוק הכללי ומתוכו תובן התשובה לבנות. אך בכל זאת ה' עונה בשני החלקים, והעובדה הזאת היא מאוד משמעותית.

לא רק זה החוק מחוקק בניסוח של בקשת בנות צלפחד-

**אבינו מת במדבר איש כי ימות**

**ובנים לא היו לו... ובן אין לו**

**והעברת את נחלת אביהן והעברתם את נחלתו**

**להן לבתו**

באמת יש משהו קסום בבקשת בנות צלפחד, מצד אחד הן מבקשות נחלה, אבל מצד שני הן באמת מבקשות בשביל אביהן, מפריע להן שלא יהיה לו שם. הן לא מבקשות בשביל עצמן אלא בשביל אבא שלהן, ובזכות זה הן זוכות גם ששמן ייזכר ולא רק נחלתן תשמר. הפרשה נפתחת בשמות של כל הבנות כשמירה על השם הפרטי שלהן בזכות זה שלא ביקשו על עצמן, אלא הן ביקשו בשביל אביהן ולכן זכו גם בנחלתו וגם בשם.

אפשר לערוך השוואה מעניינת בין פסח שני לבין בנות צלפחד-

|  |  |
| --- | --- |
| **פסח שני (במדבר ט')** | **בנות צלפחד (במדבר כז')** |
| (ו) **וַיְהִי אֲנָשִׁים** אֲשֶׁר הָיוּ טְמֵאִים לְנֶפֶשׁ אָדָם וְלֹא יָכְלוּ לַעֲשׂת הַפֶּסַח בַּיּוֹם הַהוּא | **וְאֵלֶּה שְׁמוֹת בְּנֹתָיו מַחְלָה נֹעָה וְחָגְלָה וּמִלְכָּה וְתִרְצָה**: |
| **וַיִּקְרְבוּ** **לִפְנֵי משֶׁה וְלִפְנֵי אַהֲרֹן** בַּיּוֹם הַהוּא: | (א) **וַתִּקְרַבְנָה** בְּנוֹת צְלָפְחָד בֶּן חֵפֶר בֶּן גִּלְעָד בֶּן מָכִיר בֶּן מְנַשֶּׁה לְמִשְׁפְּחֹת מְנַשֶּׁה בֶן יוֹסֵף...(ב) וַתַּעֲמֹדְנָה **לִפְנֵי משֶׁה וְלִפְנֵי אֶלְעָזָר הַכֹּהֵן וְלִפְנֵי הַנְּשִׂיאִם וְכָל הָעֵדָה** פֶּתַח אֹהֶל מוֹעֵד לֵאמֹר: |
| (ז) וַיֹּאמְרוּ הָאֲנָשִׁים הָהֵמָּה אֵלָיו אֲנַחְנוּ טְמֵאִים לְנֶפֶשׁ אָדָם **לָמָּה נִגָּרַע לְבִלְתִּי הַקְרִיב** אֶת קָרְבַּן ד' בְּמֹעֲדוֹ **בְּתוֹךְ** בְּנֵי יִשְׂרָאֵל: | (ג) אָבִינוּ מֵת בַּמִּדְבָּר וְהוּא לֹא הָיָה בְּתוֹךְ הָעֵדָה הַנּוֹעָדִים עַל ד' בַּעֲדַת קֹרַח כִּי בְחֶטְאוֹ מֵת וּבָנִים לֹא הָיוּ לוֹ: (ד) **לָמָּה יִגָּרַע שֵׁם אָבִינוּ** **מִתּוֹךְ** מִשְׁפַּחְתּוֹ כִּי אֵין לוֹ בֵּן תְּנָה לָּנוּ אֲחֻזָּה בְּתוֹךְ אֲחֵי אָבִינוּ: |
| (ח) וַיֹּאמֶר אֲלֵהֶם משֶׁה **עִמְדוּ** **וְאֶשְׁמְעָה מַה יְּצַוֶּה ד' לָכֶם:** | (ה) **וַיַּקְרֵב** משֶׁה אֶת מִשְׁפָּטָן **לִפְנֵי ד'**: |
| (ט) וַיְדַבֵּר ד' אֶל משֶׁה לֵּאמֹר: | (ו) וַיֹּאמֶר ד' אֶל משֶׁה לֵּאמֹר: |
|  | (ז) כֵּן בְּנוֹת צְלָפְחָד דֹּבְרֹת נָתֹן תִּתֵּן לָהֶם אֲחֻזַּת נַחֲלָה בְּתוֹךְ אֲחֵי אֲבִיהֶם וְהַעֲבַרְתָּ אֶת נַחֲלַת אֲבִיהֶן לָהֶן: |
| (י) **דַּבֵּר אֶל בְּנֵי יִשְׂרָאֵל לֵאמֹר** **אִישׁ אִישׁ כִּי יִהְיֶה** טָמֵא לָנֶפֶשׁ אוֹ בְדֶרֶךְ רְחֹקָה לָכֶם אוֹ לְדֹרֹתֵיכֶם וְעָשָׂה פֶסַח לַד': (יא) בַּחֹדֶשׁ הַשֵּׁנִי בְּאַרְבָּעָה עָשָׂר יוֹם בֵּין הָעַרְבַּיִם יַעֲשׂוּ אֹתוֹ עַל מַצּוֹת וּמְרֹרִים יֹאכְלֻהוּ: (יב) לֹא יַשְׁאִירוּ מִמֶּנּוּ עַד בֹּקֶר וְעֶצֶם לֹא יִשְׁבְּרוּ בוֹ כְּכָל חֻקַּת הַפֶּסַח יַעֲשׂוּ אֹתוֹ: (יג) וְהָאִישׁ אֲשֶׁר הוּא טָהוֹר וּבְדֶרֶךְ לֹא הָיָה וְחָדַל לַעֲשׂוֹת הַפֶּסַח וְנִכְרְתָה הַנֶּפֶשׁ הַהִוא מֵעַמֶּיהָ כִּי קָרְבַּן ד' לֹא הִקְרִיב בְּמֹעֲדוֹ חֶטְאוֹ יִשָּׂא הָאִישׁ הַהוּא: (יד) וְכִי יָגוּר אִתְּכֶם גֵּר וְעָשָׂה פֶסַח לַד' כְּחֻקַּת הַפֶּסַח וּכְמִשְׁפָּטוֹ כֵּן יַעֲשֶׂה | (ח) **וְאֶל בְּנֵי יִשְׂרָאֵל תְּדַבֵּר לֵאמֹר** **אִישׁ כִּי יָמוּת** וּבֵן אֵין לוֹ וְהַעֲבַרְתֶּם אֶת נַחֲלָתוֹ לְבִתּוֹ: (ט) וְאִם אֵין לוֹ בַּת וּנְתַתֶּם אֶת נַחֲלָתוֹ לְאֶחָיו: (י) וְאִם אֵין לוֹ אַחִים וּנְתַתֶּם אֶת נַחֲלָתוֹ לַאֲחֵי אָבִיו: (יא) וְאִם אֵין אַחִים לְאָבִיו וּנְתַתֶּם אֶת נַחֲלָתוֹ לִשְׁאֵרוֹ הַקָּרֹב אֵלָיו מִמִּשְׁפַּחְתּוֹ וְיָרַשׁ אֹתָהּ |
| **חֻקָּה אַחַת יִהְיֶה לָכֶם** וְלַגֵּר וּלְאֶזְרַח הָאָרֶץ: | **וְהָיְתָה לִבְנֵי יִשְׂרָאֵל לְחֻקַּת מִשְׁפָּט** כַּאֲשֶׁר צִוָּה ד' אֶת משֶׁה: |

גם בפסח שני יש בעיה שמתעוררת, וגם שם עולה בקשה לפתרון בחוק. הבדל ראשון ומשמעותי שאנחנו רואים שבפסח שני אנחנו לא יודעים מי היו אותם אנשים (לפחות לא מפורש בכתוב) לעומת השמות של בנות צלפחד שכתובים מיד בפתיחת הפרשייה.

הבדל שני הוא המעמד הנרחב של בנות צלפחד לבין המעמד המצומצם של הטמאים לנפש.

הבדל שלישי, "למה נגרע"- דיבור על עצמם, "למה יגרע" – דיבור על אביהן ולא על עצמן.

הבדל רביעי, הפתרון האישי שמיועד לטמאים כפתרון ספציפי "מה יצווה לכם", אל מול פתרון שצריך לפתור בעיה רחבה יותר מהבעיה של בנות צלפחד "ויקרב משפטן".

בפסח שני מיד אחרי פתיחת דבר ה' מגיע תיאור עקרוני של החוק של פסח שני כפתרון כללי שמתאים גם לאותם טמאים. לעומת זאת בבנות צלפחד אחרי הפתיחה של דבר ה' מיד מתחילה הפנייה האישית לבנות צלפחד ורק לאחר מכן מגיע החוק הכללי.

בעצם קורה דבר מעניין, דווקא בטמאים לנפש שמבקשים בקשה אישית לעצמם, התגובה האלוקית היא לא אישית אלא חוק כללי בלבד שמתאים גם אליהם, אך לא מתייחס ספציפית. לעומת זאת בנות צלפחד שכמו שראינו לא מבקשות בשביל עצמן הן אלו שמקבלות את התשובה האישית לבעייתן ורק לאחר מכן ניתן גם חוק כללי.

התורה אומרת, אם אתה מחוקק חוק מתוך רצון לפתור בעיה אישית, אז אולי החוק יתקיים אך שמך לא יהיה מוזכר עליו. לעומת זאת אם אתה מחוקק חוק מתוך רצון לפתור בעיה כללית לאנשים אחרים, אז גם החוק יתקיים וגם השם של המחוקק יישמר.

יש כמה נשים במקרא שחשוב להן להמשיך את השם, תמר ויהודה, יכבד ומרים, רות וכו'. כלומר יש פה תנועה נשית שמבטאת אינסטינקט עמוק של רצון שיהיה המשך, מתוך עדינות וענווה.

לסיום נראה את דברי השפת אמת-

**שפת אמת ליקוטים - פרשת פנחס**

כן בנות צלפחד דוברות כו', וקשה דמיותר והי' לו לכתוב רק נתן תתן כו', ויתכן לומר שהעיד הכתוב עליהם שדיברו באמת לא לגרמייהו רק להקים הנחלה, ודוברות ב' במסורה דוברות בים, שנקראים העצים דוברות על שמתנהגין באחוה לרמוז שנהגו הבנות כבוד זה לזה באחדות ולכן פעם מקדים הכתוב זו ופעם זו ששקולין היו כלומר בעיני עצמם היו גם כן באחדות, גם יש לפרש המסורה כמו שאותן הדוברות היו לצורך בנין בית המקדש, כן כל רצון בנות צלפחד הי' לחיבת ארץ ישראל ובית המקדש:

"כן בנות צלפחד דוברות"- אומר השפת אמת שזה אישור של ה' שדברי בנות צלפחד היו בקשה כנה, ופירוש נוסף זה שזה בה לרמז על הכבוד והאחדות שהן נהגו אחת בשנייה כאשר הן באו כחבורה אחת ואף אחת לא ביקשה יותר בשביל עצמה.

איך ייתכן שה' לא חשב על החוקים הללו לפני? נראה לומר שוודאי שה' היה יכול לחוקק את החוק לפני כן אם היה רוצה, ויותר מזה אם האנשים הללו לא היו נגשים לבקש אז לא היה חוק! נראה שלא סתם מדובר בקרבן פסח ובארץ ישראל, אולי הקב"ה רצה לראות כמה עם ישראל רוצה בקורבנות ובארץ ישראל ע"י הרצון האנושי שנפתח ומבקש מעצמו. וכך גם בחינוך לפעמים כדאי להשאיר מרחב בחירה, אמנם זה סיכון מסויים, אבל זה מאפשר בקשה וצמיחה מלמטה.

שבת שלום!